R E L A C I O N

PËR

PROJEKTLIGJIN “PËR MIRATIMIN E MARRËVESHJES                               SË ASISTENCËS SË SHËRBIMIT DOGANOR”

Ky projektligj propozohet si nevojë e menaxhimit sa më të mirë e më të shpejtë  të situatës problematike në mbledhjen e detyrimeve doganore, të cilat kanë rënë ndjeshëm në këtë periudhë, ndikuar edhe nga periudha para dhe paszgjedhore.

Në këto kushte, rreziku real është mosvënia në gatishmëri të menjëhershme e administratës doganore, kryesisht e asaj që funksionet e veta i ka të lidhura me nxjerrjen e të ardhurave doganore. Sfidë kryesore për këtë administratë mbetet sigurimi i të ardhurave optimale dhe ruajtja e ritmeve të rritjes së tyre për t’iu përgjigjur nevojës së menjëhershme që ka arka e shtetit. Siç është raportuar edhe më parë, gjendja e financave publike është e rëndë dhe rreziku i rënies në skenarë të ngjashëm me ato të ndonjë vendi kufitar është real.

Shoqëria ndërkombëtare “Crown Agents Limited”, nëpërmjet një letërpropozimi, ka paraqitur gatishmërinë e saj për asistencë në marrjen e masave emergjente dhe afatgjata në këtë drejtim. 

Asistenca fokusohet në rritjen e frytshmërisë në mbledhjen e detyrimeve doganore, në masat antikorrupsion dhe përmirësimin e praktikave e të procedurave doganore. Përshkrimi i punës së kontraktuesit përmbledh edhe angazhimin e ekspertëve, që do të monitorojnë në vend për një afat 2-vjeçar zbatimin e dispozitave doganore ekzistuese dhe do të asistojnë e do të trajnojnë në punë e sipër edhe personelin shqiptar. 
Pas vlerësimit me përparësi të gjendjes si dhe të ofertës së mbërritur, me                             vendimin nr.850, datë 30.9.2013, të Këshillit të Ministrave, u ngrit një grup pune me përfaqësues nga Ministria e Financave dhe Ministria e Zhvillimit Ekonomik, Tregtisë dhe Sipërmarrjes për vlerësimin e ofertës dhe opsionet e zgjidhjes.

Pas vlerësimeve të grupit të punës, u konkludua se asistenca e propozuar është shumë e vlefshme për të rikuperuar situatën dhe kjo asistencë duhet të merret sa më shpejt të jetë e mundur. Kjo asistencë do të na ndihmonte jo vetëm në aspektin e mbledhjes të të ardhurave, por edhe në evropianizimin e praktikave doganore e më gjerë të vetë shërbimit doganor.
Duke vlerësuar urgjencën e marrjes së një rezultati konkret, interesin publik lidhur me këtë rezultat dhe rëndësinë e tij për buxhetin e shtetit, u gjykua se nevojitej përfshirja e parlamentit dhe një nismë ligjore e posaçme për të realizuar marrjen e kësaj asistence.
Aplikimi i legjislacionit për prokurimin publik, në këtë rast, do të ishte një procedurë e gjatë, e cila, për këtë shkak, në përfundim nuk do t’i përgjigjej nevojës urgjente, për të cilën kanë lindur edhe vetë motivet e marrjes së këtij shërbimi.

Kjo nismë dhe të tjera të përcjella më parë janë të gjitha të detyruara nga rrethana në të cilën ndodhet ekonomia në përgjithësi dhe gjendja e buxhetit të shtetit në veçanti. 
Nga ana tjetër, mënyra e zgjidhjes së situatës është rezultat i një reflektimi politik për llojin e aktit juridik, që do të duhej të miratonte rregullimin, i cili duhet të ishte të paktën në nivelin e aktit juridik që rregullon prokurimin e fondeve publike, për sa kohë që shërbimi do të duhej të paguhej nga buxheti i shtetit.

Në planin teknik, dy ishin rrugët për ta bërë të mundur zgjidhjen e problemit:

1. Shprehja e vullnetit të ligjvënësit, nëpërmjet krijimit të një hapësire ligjore në ligjin e prokurimit publik; ose

2. Ndërmarrja e një nisme ligjore si kjo, bashkëlidhur këtij relacioni, (pra me të njëjtën procedurë, nëpërmjet së cilës do të kalonte ndryshimi i ligjit të prokurimit publik dhe me një akt, i cili ka një fuqi juridike të barasvlefshme me ligjin për prokurimin publik).

Për këtë arsye, për sa kohë që:

1. respektohet hierarkia e akteve juridike (miratimi i marrëveshjes bëhet me ligj);

2. procedura e ndryshimit dhe e krijimit të hapësirës ligjore në ligjin e prokurimit publik do të ndiqte të njëjtën procedurë të shqyrtimit dhe miratimit;

3. hapësira ligjore, që do të krijohej, do të ishte e përdorshme vetëm një herë, pra vetëm për rastin e lidhjes së marrëveshjes bashkëlidhur,

vlerësojmë se ndërmarrja e nismës, në formën e prezantuar, është e justifikuar nga rrethanat faktike dhe forma e prezantimit të aktit rregullues respekton hierarkinë e akteve në aspektin teknik juridik.

Në vlerësimin teknik, ligji paraqitej si lloji i aktit që duhej përdorur për ndërmarrjen e angazhimit dhe më tej për miratimin e kësaj marrëveshjeje edhe për arsye se Këshilli i Ministrave është pala që përfaqëson shtetin shqiptar në këtë marrëveshje. Në këto kushte, miratimi nuk mund të bëhej me një akt të miratuar nga vetë Këshilli i Ministrave.

Sa i përket përmbajtjes së aktit, ai është i organizuar në nene dhe si pjesë integrale dhe e pandarë e aktit është marrëveshja e negociuar paraprakisht. 

Në nenet e para parashikohen objekti, qëllimi dhe fusha e zbatimit, subjektet e përfshira në zbatimin e ligjit, si dhe të drejtat e detyrimet e palëve. 

Në projektligj parashikohen kushtet e nënshkrimit të marrëveshjes, palët, si dhe autoriteti nënshkrues në emër të Këshillit të Ministrave.

Marrëveshja nënshkruhet nga palët pas hyrjes në fuqi të ligjit, që miraton tekstin e vetë marrëveshjes. Nëse nuk nënshkruhet brenda afatit të parashikuar nga projekti, marrëveshja nuk bëhet efektive.

Shërbimi i kryer përballohet nga buxheti i shtetit. Në marrëveshjen bashkëlidhur parashikohen mënyrat dhe kushtet e pagesës.

Për sa më sipër, paraqitet për shqyrtim dhe miratim projektligji “Për miratimin e marrëveshjes së asistencës së shërbimit doganor”.

